## L’Institut Valencià de Cultura presenta a Alacant una sessió de ‘La mancha’ adaptada a persones amb discapacitat sensorial

*** Esta producció pròpia de l’IVC es podrà vore en el Teatre Arniches el divendres 31 de gener, a les 20:30 hores
* La funció inclourà subtitulat adaptat, audiodescripció, bucle magnètic individual i so amplificat**

La Conselleria d’Educació, Cultura, Universitats i Ocupació, oferix en el Teatre Arniches una sessió de teatre accessible amb *La mancha* de Sergio Serrano, produïda per l’Institut Valencià de Cultura, el divendres 31 de gener a les 20:30 hores.

D’esta manera, l’IVC oferirà, per primera vegada en el Teatre Arniches, esta funció adaptada a persones amb discapacitat sensorial que inclourà subtitulat adaptat, audiodescripció, bucle magnètic individual i so amplificat.

Estes mesures permetran que persones cegues, persones sordes i persones majors puguen gaudir de l’espectacle en igualtat de condicions amb els altres espectadors.

A més, esta funció de *La mancha* és l’epicentre d’una altra de les novetats que l’Institut Valencià de Cutura ha incorporat a la seua activitat. Es tracta del programa de mediació pel qual col·lectius de diferents edats i procedències han treballat durant setmanes, a través de sessions individuals i conjuntes, entorn del text de Sergio Serrano. En este cas els participants en la mediació han sigut alumnes de l’IES Figueras Pacheco i membres de l’Associació de Veïns del barri de Benalúa.

*La mancha* és una tragicomèdia nascuda del Laboratori de Dramatúrgia Josep Lluís Sirera, de l’Institut Valencià de Cultura. El text conta la història d’una família que descobrix una taca en la paret de la cuina. Pep Ricart, Mafalda Bellido, Ernesto Pastor, María Covadonga i Alberto Martín de Miguel interpreten esta família que, entre el silenci, la por, la incertesa i la curiositat, no poden deixar de mirar-la.

Les entrades es poden adquirir en la [pàgina web de l’IVC](https://taquilla.ivc.gva.es/janto/main.php?Nivel=Evento&idEvento=LAMANCHA25).

Fecha: 29/01/2025